ዳንኤል ይበልጡኑ ከባለፀጋ ቤተሰብ በመገኘቱና የገንዘብ እጥረት ስለሌለበት፣ እነሱራፌል ደግሞ አንደበተ ርቱዕ የሆነ ምላስ ስላላቸው፣ በምላሳቸው ደልለው ያመጧቸውን ኮረዶች በገንዘብ እያማለለ ይነጥቅብናል በማለት አልፎ አልፎ መቃቃር ይከሰት ነበር፡፡ ስለዚህም ነው የዛሬ ሁለት ዓመት ዳንኤል ሲመረቅ ከቅርብ ጓደኛው ዮሴፍ በስተቀር እነሱራፌል የርሱን መመረቅ እንዲሰሙ ያልፈለገው፤ ምክንያቱም እጅግ የበለጠ ውስጥ አዋቂ ከሆኑ የቆየ ቂማቸውን ይዘው ወሬ በመንዛት ችግር ሊፈጥሩ ይችላሉ ተብሎ ስለተሰጋ ጭምር ነው፡፡ ሆኖም የተፈራው አልቀረም፡፡ አንድ ቀን ዮሴፍ፤ እነሱራፌል የዳንኤልን የምርቃት ሥርዓት ሰምተው በመገረም ተንኮል እንዳሰቡ አልበረካ አብሮዋቸው ሲቅም መስማቱን ለዳንኤል ነገረው፡፡
